## ΤΑ ΒΑΣΙΚΑ ΣΧΗΜΑΤΑ ΛΟΓΟΥ - ΕΚΦΡΑΣΤΙΚΑ ΜΕΣΑ ΣΤΗ ΛΟΓΟΤΕΧΝΙΑ

**ΑΝΤΙΘΕΣΗ:** Εκφράζει αντίθεση μεταξύ λέξεων, νοημάτων… Για παράδειγμα, «Από μακριά το χαιρετά κι από κοντά του λέει..»

**ΑΠΟΣΙΩΠΗΣΗ** : Αποσιώπηση υπάρχει όταν ο λόγος σταματά ,επειδή ο ομιλητής δεν θέλει να συνεχίσει (είτε από άγνοια είτε από συγκίνηση είτε για έμφαση) και τη θέση του παίρνουν αποσιωπητικά (….).

**ΑΣΥΝΔΕΤΟ:** Παραθέτουμε όρους ή προτάσεις χωρίς συνδέσμους. Αυτό το σχήμα δίνει στον λόγο ζωηρότητα, κίνηση.

**ΕΙΚΟΝΕΣ**: Κάθε περιγραφή, σύντομη ή εκτενής, απεικονίζει μια πραγματικότητα ή ένα πρόσωπο ή ένα αντικείμενο.

**ΕΙΡΩΝΕΙΑ** : Είναι το λεκτικό σχήμα που χρησιμοποιείται, για να αποδοθεί ένα νόημα διαφορετικό ή αντίθετο από αυτό που ισχύει στην πραγματικότητα. Συνήθως με την ειρωνεία δηλώνεται υποτίμηση ή αποδοκιμασία. Για παράδειγμα, «Έξυπνος που είσαι!» (=τι κουτός που είσαι).

**ΕΠΑΝΑΛΗΨΗ** : Είναι το σχήμα λόγου στο οποίο μία έννοια εμφανίζεται δύο (ή περισσότερες) φορές είτε αυτούσια είτε λίγο διαφοροποιημένη. Δίνεται για λόγους έμφασης.

**ΚΛΙΜΑΚΩΤΟ**: Οι έννοιες παρουσιάζονται σε ακολουθία είτε αύξησης είτε μείωσης. Για παράδειγμα, «Ακούω κούφια τα τουφέκια, ακούω σμίξιμο σπαθιών, ακούω ξύλα, ακούω πελέκια, ακούω τρίξιμο δοντιών».

**ΚΥΚΛΟΣ**: Μία πρόταση ή περίοδος  ή ένα ποίημα ή ένα κείμενο τελειώνει με την ίδια λέξη με την οποία άρχισε. Για παράδειγμα, «Σταθείτε αντρειά σαν Έλληνες και σαν Γραικοί σταθείτε».

**ΜΕΤΑΦΟΡΑ** : Μεταφορά έχουμε, όταν μία ιδιότητα ενός προσώπου, ζώου ή πράγματος, αφηρημένης έννοιας αποδίδεται σε κάποιο άλλο (πρόσωπο, ζώο, πράγμα αφηρημένη έννοια). Οι μεταφορές δίνουν ζωντάνια.

**ΜΕΤΩΝΥΜΙΑ**: Υπάρχει, όταν χρησιμοποιείται:

(α) το όνομα του δημιουργού αντί για το δημιούργημά του, για π.χ. «Διάβασε τον Όμηρο» (αντί: τα έπη του Ομήρου).

(β) αυτό που περιέχει κάτι αντί για το περιεχόμενό του και αντίστροφα, π.χ. Ήπιε όλο το μπουκάλι.

(γ) το αφηρημένο αντί για το συγκεκριμένο και αντίστροφα π.χ. «Ντροπή στα νιάτα να προσβάλλουν τα γεράματα» (οι νέοι, τους γέρους).

**ΝΟΜΟΣ ΤΩΝ ΤΡΙΩΝ:** Ο λογοτέχνης  κρατάει για το τέλος το πιο σημαντικό, ακολουθώντας τον αυξητικό νόμο του τρίτου και καλύτερου. Συναντάται συχνά στα δημοτικά τραγούδια. Για παράδειγμα,  «Του Κώστα (το άλογο) τρώει τα σίδερα, του Αλέξη τα λιθάρια και του μικρού Βλαχόπουλου τα δέντρα ξεριζώνει.»

**ΠΑΡΟΜΟΙΩΣΗ** : Παρομοίωση έχουμε όταν παρουσιάζουμε ένα πρόσωπο, ζώο ή πράγμα όμοιο με κάποιο άλλο ως προς μια ιδιότητα. Η παρομοίωση εκφέρεται με τις σαν, καθώς, όπως, σαν να, θαρρείς, λες κ.ά..

**ΠΡΟΣΩΠΟΠΟΙΗΣΗ :** Είναι η απόδοση ανθρώπινων ιδιοτήτων σε άψυχα αντικείμενα ή αφηρημένες έννοιες (π.χ. ζώα, φυτά, πράγματα).π.χ. Γιατί είναι μαύρα τα βουνά και στέκουν πικραμένα;

**ΣΥΝΕΚΔΟΧΗ :**σε αυτό το σχήμα λόγου χρησιμοποιείται: α) το ένα αντί για τα πολλά π.χ. Ο ΄Ελληνας στη μάχη  είναι γενναίος.(αντί :οι ΄Ελληνες)

β) το μέρος ενός συνόλου αντί για το σύνολο ή αντίστροφα π.χ. Μάτια μου!(αντί του ονόματος αγαπημένου προσώπου)," κάθε κλαδί και κλέφτης" αντί κάθε δέντρο.

γ) η ύλη αντί για το πράγμα που έχει γίνει από την ύλη αυτή π.χ. Με χαλκό πολεμούσαν τότε (αντί : με χάλκινα όπλα),φορά πολύ χρυσάφι .(αντί πολλά χρυσαφικά, κοσμήματα χρυσά)

δ) εκείνο που παράγει αντί για κείνο που παράγεται από αυτό π.χ. Πίνει το καλύτερο σταφύλι(αντί :το καλύτερο  κρασί).

**ΥΠΕΡΒΟΛΗ** : Πρόκειται για λέξεις ή φράσεις με τις οποίες μεγεθύνεται ένα χαρακτηριστικό, μία ιδιότητα, μία ενέργεια, μία κατάσταση σε επίπεδα εξωπραγματικά. Δίνεται για έμφαση. Για παράδειγμα :Να φτάσει η φωνή μας έως τον ουρανό.

Τα σχήματα λόγου περιλαμβάνονται στα εκφραστικά μέσα. **Η έννοια  του όρου "εκφραστικά μέσα" είναι ευρύτερη από την έννοια του όρου  "σχήματα λόγου".** Οι εικόνες, τα σχήματα λόγου, η χρήση πολλών επιθέτων, το είδος του λεξιλογίου που χρησιμοποιεί  ένας λογοτέχνης(π.χ. ιδιωματικό, λόγιο, καθημερινό),η στίξη\* που επιλέγει(θαυμαστικό ,ερωτηματικό, αποσιωπητικά..) ,τα πρόσωπα των ρημάτων(η χρήση του β΄ ενικού προσώπου στα ποιήματα δίνει τόνο διδακτικό),ο διάλογος(εξασφαλίζει τη ζωντάνια στο κείμενο) αποτελούν κάποια από  τα εκφραστικά  του μέσα(=το σύνολο των μέσων που χρησιμοποιούνται στη λογοτεχνική έκφραση).Από τα εκφραστικά μέσα που υπάρχουν σ΄ ένα κείμενο  διαμορφώνεται το ύφος του κειμένου.

(**Το ύφος**είναι ο ιδιαίτερος τρόπος µε τον οποίο χρησιµοποιεί κάποιος τη γλώσσα αξιοποιώντας τα διάφορα µέσα που αυτή προσφέρει, για να μεταδώσει  µε τον καλύτερο τρόπο το µήνυµά του. Εξαρτάται από την περίσταση επικοινωνίας και διαφοροποιείται ανάλογα με το είδος της επικοινωνίας. Το ύφος μπορεί να είναι απλό, λιτό, ζωντανό, παραστατικό, επίσημο, τυπικό, επιστημονικό, ειρωνικό, χιουμοριστικό, διδακτικό, λόγιο..)

ΚΥΡΙΟΛΕΞΙΑ ΚΑΙ ΜΕΤΑΦΟΡΑ

Να διαβάσεις τις παρακάτω προτάσεις και δίπλα από κάθε πρόταση

να βάλεις ένα **Κ** αν είναι κυριολεξία ή ένα **Μ** αν είναι μεταφορά.

Το παιχνίδι κόπηκε στη μέση. ―

Ο Νίκος βούτηξε βαθιά μέσα στο νερό. ―

Πήγε η καρδιά του στον τόπο της . ―

Άρχισαν να τραγουδούν με όλη την ψυχή τους. ―

Ο Γιώργος κοιμήθηκε βαθιά. ―

Κάθησε ο καθένας στον τόπο του. ―

Το μολύβι κόπηκε στα δυο. ―

Άρχισαν να τραγουδούν με όλη την φωνή τους. ―

Ο Θανάσης παλεύει με τον Κώστα. ―

Η καρδιά του είναι πέτρα. ―

Αρρώστησε βαριά. ―

Έχει κορμί λαμπάδα. ―

Ο Γιώργος πάλευε τρεις ώρες με τα πελώρια κύματα. ―

Καλημέρα, είπε με ζεστή φωνή. ―

Τα παιδιά κρεμάστηκαν από τα χείλη του. ―

Τα σιδερένια αντικείμενα είναι σκληρά. ―

Μασά τα λόγια του. ―

Στα ψηλά βουνά ο χειμώνας είναι βαρύς. ―

**ΟΝΟΜΑ:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 [**Προσωποποίηση**](http://nickos-fotini.blogspot.gr/2014/02/blog-post_3.html)

**Προσωποποίηση** είναι το σχήμα του λόγου με το οποίο αποδίδουμε **ανθρώπινες** ιδιότητες, συμπεριφορές και συναισθήματα σε έμψυχα (π.χ. ζώα), σε άψυχα (π.χ. βουνά) ή και σε αφηρημένες έννοιες (π.χ. δόξα) και μετατρέπονται σε ζωντανά πρόσωπα π.χ. Ο **Όλυμπος** και ο **Κίσσαβος**, τα δυο βουνά **μαλώνουν**. (Ξέρουμε πολύ καλά βέβαια πως τα βουνά ως άψυχα, δεν είναι δυνατόν να μαλώνουν, αλλά με αυτόν τον τρόπο τα κείμενα αποκτούν ζωντάνια και χάρη).

Υπογράμμισε τις προτάσεις, στις οποίες έχουμε προσωποποίηση.

α) Το λουλούδι μιλούσε με το χελιδόνι.

β) Τα αστέρια κουβέντιαζαν με το φεγγάρι.

γ) Το μωρό κοιμάται πολλές ώρες την ημέρα.

δ) Το απαλό αεράκι φιλούσε το πρόσωπό μας.

ε)  Η μητέρα φιλάει το παιδάκι της.

στ) Στο δρόμο προς το βουνό συνάντησα μια γελαστή βιολέτα.

ζ) Η μοναχική ιτιά καθόταν συλλογισμένη.

η) Τα φύλλα του πεύκου έτρεμαν από το φόβο τους.

θ) Ο αδερφός μου έτρεμε από το κρύο.

ι) Ο Γιάννης πήγε βόλτα με το ποδήλατό του.

ια) Η αγάπη ταξίδευε μέχρι τα μακρινά αστέρια.

ιβ) Το φεγγάρι κάνει βόλτες στα στενά δρομάκια της πόλης.

ΟΝΟΜΑ:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_